KAUNO MIESTO SAVIVALDYBĖS TARYBA

SPRENDIMAS

DĖL KAUNO MIESTO SAVIVALDYBĖS BENDROJO UGDYMO MOKYKLŲ APTARNAVIMO TERITORIJŲ PRISKYRIMO NUOSTATŲ PATVIRTINIMO IR APTARNAVIMO TERITORIJŲ MOKYKLOMS PRISKYRIMO

2024 m. vasario 13 d. Nr. T-22

Kaunas

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos švietimo įstatymo 29 straipsnio 3 dalimi, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“, Priešmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“, ir atsižvelgdama į Kauno miesto savivaldybės bendrojo ugdymo mokyklų tinklo pertvarkos 2021–2025 metų bendrąjį planą, patvirtintą Kauno miesto savivaldybės tarybos 2021 m. vasario 23 d. sprendimu Nr. T-71 „Dėl Kauno miesto savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“, Priėmimo į Kauno miesto savivaldybės bendrojo ugdymo mokyklas tvarkos aprašą, patvirtintą Kauno miesto savivaldybės tarybos 2018 m. vasario 6 d. sprendimu Nr. T-33 „Dėl Priėmimo į Kauno miesto savivaldybės bendrojo ugdymo mokyklas tvarkos aprašo patvirtinimo“, Kauno miesto savivaldybės taryba n u s p r e n d ž i a:

1. Patvirtinti Kauno miesto savivaldybės bendrojo ugdymo mokyklų aptarnavimo teritorijų priskyrimo nuostatus (pridedama).

2. Priskirti aptarnavimo teritorijas Kauno miesto savivaldybės bendrojo ugdymo mokykloms – biudžetinėms įstaigoms, priimančioms mokytis pagal priešmokyklinio ugdymo programą (1 priedas), pradinio ugdymo programą (2 priedas), pagrindinio ugdymo programos I dalį (3 priedas) ir pagrindinio ugdymo programos II dalį (4 priedas).

3. Rekomenduoti Kauno miesto savivaldybės bendrojo ugdymo mokyklų – viešųjų įstaigų, kuriose Kauno miesto savivaldybė yra dalininkė, dalininkų susirinkimams priskirti šioms mokykloms aptarnavimo teritorijas pagal jų vykdomas ugdymo programas atsižvelgiant į šio sprendimo 1, 2, 3 ir 4 priedus.

4. Pripažinti netekusiu galios Kauno miesto savivaldybės tarybos 2023 m. kovo 28 d. sprendimą Nr. T-101 „Dėl Kauno miesto savivaldybės bendrojo ugdymo mokyklų aptarnavimo teritorijų priskyrimo nuostatų patvirtinimo ir aptarnavimo teritorijų mokykloms priskyrimo“.

Savivaldybės meras	Visvaldas Matijošaitis

PATVIRTINTA

Kauno miesto savivaldybės tarybos

2024 m. vasario 13 d.

sprendimu Nr. T-22

KAUNO MIESTO SAVIVALDYBĖS BENDROJO UGDYMO MOKYKLŲ APTARNAVIMO TERITORIJŲ PRISKYRIMO NUOSTATAI

1.	Kauno miesto savivaldybės taryba priskiria Kauno miesto savivaldybės (toliau – Savivaldybė) bendrojo ugdymo mokykloms – biudžetinėms įstaigoms aptarnavimo teritorijas, kuriose gyvenantys asmenys priimami mokytis pagal priešmokyklinio ugdymo programą, pradinio ugdymo programą, pagrindinio ugdymo programos I ir II dalis, o Savivaldybės bendrojo ugdymo mokyklų – viešųjų įstaigų, kuriose Savivaldybė yra dalininkė, dalininkų susirinkimai priskiria šioms mokykloms aptarnavimo teritorijas, kuriose gyvenantys asmenys priimami mokytis pagal priešmokyklinio ugdymo programą, pradinio ugdymo programą, pagrindinio ugdymo programos I ir II dalis.

2.	Aptarnavimo teritorijų, kuriose gyvenantys asmenys priimami mokytis pagal priešmokyklinio ugdymo programą, pradinio ugdymo programą (1–4 klasės), pagrindinio ugdymo programos I dalį (5–8 klasės) ir II dalį (9–10 klasės arba I–II gimnazijos klasės), priskyrimo Savivaldybės bendrojo ugdymo mokykloms (toliau – mokykla) tikslas – užtikrinti prieinamumą įgyti priešmokyklinį, pradinį ir pagrindinį išsilavinimą.

3.	Mokykloms aptarnavimo teritorijos priskiriamos atsižvelgiant į mokyklų vykdomas programas, mokyklų galimybes priimti mokinius, nusistovėjusius ir prognozuojamus mokinių srautus ir mokinių pavėžėjimo galimybes.

4.	Mokykloms priskiriamos aptarnavimo teritorijos apibrėžtos Savivaldybės tarybos sprendimo dėl mokyklų aptarnavimo teritorijų priskyrimo 1–4 prieduose pateiktuose žemėlapiuose (toliau – žemėlapiai). Apibrėžtoje teritorijoje esančių pastatų adresai priklauso mokyklos aptarnavimo teritorijai.

5.	Savivaldybės tarybos sprendimo dėl mokyklų aptarnavimo teritorijų priskyrimo prieduose pateiktuose žemėlapiuose yra pavaizduotos mokyklų aptarnavimo teritorijos pagal atskiras programas:

5.1.	mokyklų, priimančių mokytis pagal priešmokyklinio ugdymo programą, – 1 priede;

5.2.	mokyklų, priimančių mokytis pagal pradinio ugdymo programą, – 2 priede;

5.3.	mokyklų, priimančių mokytis pagal pagrindinio ugdymo programos I dalį, – 3 priede;

5.4.	mokyklų, priimančių mokytis pagal pagrindinio ugdymo programos II dalį, – 4 priede.

6. Dėl techninių kliūčių Savivaldybės tarybos sprendimo dėl mokyklų aptarnavimo teritorijų priskyrimo prieduose pateiktuose žemėlapiuose nematomos visos gatvės. Visas mokyklos aptarnavimo teritorijai priklausančias gatves galima rasti Savivaldybės interneto svetainėje www.kaunas.lt paskelbtame interaktyviame mokyklų aptarnavimo teritorijų žemėlapyje, pasirinkus atitinkamą mastelį arba pagal užklausas.

7. Kadangi ne visos pradinės mokyklos turi sąlygas komplektuoti priešmokyklines grupes, o mokyklų-darželių priešmokyklinių grupių ugdymas trunka ilgiau negu 4 valandas, Kauno Prano Mašioto pradinei mokyklai, Kauno Montesori mokyklai-darželiui ,‚Žiburėlis“, Kauno mokyklai-darželiui „Rūtelė“, Kauno mokyklai-darželiui „Šviesa“, Kauno Tirkiliškių mokyklai-darželiui, Kauno Motiejaus Valančiaus mokyklai-darželiui, Kauno „Paparčio“ pradinei mokyklai, Kauno „Ryto“ pradinei mokyklai, Kauno „Šilo“ pradinei mokyklai konkrečios aptarnavimo teritorijos, kuriose gyvenantys asmenys būtų priimti mokytis pagal priešmokyklinio ugdymo programą, nepriskiriamos.

8.	Jeigu Kauno „Varpelio“ pradinė mokykla komplektuoja priešmokyklines grupes, šios mokyklos aptarnavimo teritorija yra nurodyta 1 priede. Jeigu atitinkamais mokslo metais ši mokykla nekomplektuoja tokių grupių, 1 priede nustatyta mokyklos aptarnavimo teritorija priskiriama geografiškai artimiausiai mokyklai, vykdančiai priešmokyklinio ugdymo programą. Ši taisyklė taikoma ir kitoms šiame punkte nenurodytoms mokykloms, kuriose vyksta priešmokyklinio ugdymo paslaugų teikimo pokyčiai.

9.	Mokyklos, įgyvendinančios atskirus savitos pedagogikos elementus ir specializuotas programas: Kauno Gedimino sporto ir sveikatinimo gimnazija (įgyvendina sporto ir sveikatingumo ugdymo elementus), Kauno Juozo Grušo meno gimnazija (įgyvendina humanistinės kultūros ugdymo menine veikla elementus), Kauno technologijos universiteto inžinerijos licėjus (įgyvendina specializuotas pradinio, pagrindinio, vidurinio ugdymo kartu su inžineriniu ugdymu programas), Generolo Povilo Plechavičiaus kadetų licėjus (įgyvendina sausumos kadetų ugdymo elementus), Prezidento Valdo Adamkaus gimnazija (įgyvendina ekologijos ir aplinkos technologijų ugdymo elementus), Kauno tarptautinė gimnazija (tautinių mažumų gimnazija), Kauno Veršvų gimnazija (įgyvendina novatoriško verslumo ugdymo elementus), Kauno „Vyturio“ gimnazija (įgyvendina katalikiško ugdymo elementus), – priima asmenis iš visos Savivaldybės teritorijos.

10. Kauno Prano Mašioto pradinei mokyklai (įgyvendina Valdorfo pedagogikos ugdymo elementus), Kauno Suzuki progimnazijai (įgyvendina Š. Suzuki talentų ugdymo elementus), Kauno Montesori mokyklai-darželiui „Žiburėlis“ (įgyvendina M. Montesori pedagogikos ugdymo elementus) priskiriamos konkrečios aptarnavimo teritorijos.

11. Siekiant užtikrinti ugdymo tęstinumą, gimnazijos tipo mokykloms, kurios vykdo tik pagrindinio ugdymo programos II dalį, priskiriamos konkrečios aptarnavimo teritorijos. Į laisvas vietas gimnazijos teisės aktų nustatyta tvarka priima asmenis iš visos Savivaldybės teritorijos.

12. Kauno suaugusiųjų ir jaunimo mokymo centras (skirtas 12–16 metų mokiniams, stokojantiems mokymosi motyvacijos, socialinių įgūdžių, turintiems mokymosi sunkumų, linkusiems į praktinę veiklą, mokytis pagal pagrindinio ugdymo programą, gaunant reikiamą resocializacinę pagalbą; 16–17 metų dirbantiems mokiniams mokytis pagal suaugusiųjų pagrindinio ugdymo programos II dalį ir vidurinio ugdymo programą; suaugusiems asmenims; užsienyje gyvenantiems Lietuvos piliečiams; asmenims, kuriems laikinai atimta ar apribota laisvė) priima asmenis iš visos Savivaldybės teritorijos.

13. Kauno „Aitvaro“ mokykla (skirta 14–23 metų asmenims, kuriems laikinai atimta ar apribota laisvė), Kauno kurčiųjų ir neprigirdinčiųjų ugdymo centras, Kauno Prano Daunio ugdymo centras, Kauno Jono Laužiko mokykla, Kauno šv. Roko mokykla priima asmenis iš visos Savivaldybės teritorijos ir pagal galimybes – iš kitų šalies regionų.

14. Jei mokyklai priskirtoje teritorijoje atsiranda naujų gatvių ar pastatų, pakeičiami gatvių pavadinimai, rekomendaciją dėl asmens priėmimo į mokyklą teikia Savivaldybės administracijos švietimo padalinys.

15. Jei mokykla yra reorganizuojama prijungiant ją prie kitos mokyklos, reorganizuojamos mokyklos aptarnavimo teritorija priskiriama tai mokyklai, prie kurios reorganizuojama mokykla yra prijungiama, jeigu mokyklų reorganizavimas vyksta sujungimo būdu, – abiejų reorganizuotų mokyklų teritorija priskiriama po reorganizavimo veikiančiai mokyklai.

___________________________